સરોજ બિલ્ડિંગનાં સેક્રેટરી શીતળ હારમળકરે મિડ-ડે LOCALને કહ્યું હતું કે ‘સરોજ દર્શન કો-ઑપરેટિવ સોસાયટીના કમ્પાઉન્ડમાં આવેલું શાંતિ કુટિર બિલ્ડિંગ ૨૦૧૨માં ધરાશાયી થયું હતું, પણ એનો કાટમાળ હજી જ્યાંનો ત્યાં જ પડ્યો છે. અમારા બિલ્ડિંગનો પાયો ૧૯૭૯માં નાખવામાં આવ્યો છે એટલે લગભગ ૪૦ વર્ષની ઉપર થઈ ગયાં હોવાથી એ ઘણો જૂનો તથા કમજોર થઈ ગયો હોવાથી અમને ડર છે કે સરોજ બિલ્ડિંગ પણ ગમે ત્યારે ઢળી પડશે. આ બધાથી બચવા અમે બિલ્ડિંગ રીડેવલપ કરવાના અનેક પ્રયાસ કર્યા, પણ બધા બિલ્ડરનું એક જ કહેવું છે કે પહેલાં તમે સિટી સર્વેવાળાઓ પાસેથી ભૂમિમાપન કરાવો જેથી તમારા સરોજ દર્શનના ટાઇટલ ક્લિયર હોવાનો અને તમારા ખરા પ્લૉટનો એરિયા કેટલો છે એની ખબર પડે, પ્રૉપર્ટી કાર્ડ મેળવો જેથી અમે કાયદેસર રીતે ચિંતામુક્ત થઈને કામ કરી શકીએ. અમે ૨૦૧૩ની ૨૬ માર્ચે ભૂમિમાપન પેટે ૬૦,૦૦૦ રૂપિયા જમા કરી દીધા હતા અને ૨૦૧૩ની ૨૦ એપ્રિલે ભૂમિમાપન કરવા સિટી સર્વે વિભાગના અધિકારીઓ પણ આવી ગયા હતા. સર્વે આપવામાં તેમણે અમને એટલા બધા હેરાન કર્યા કે ન પૂછો વાત. અમને તો એમ જ લાગે છે કે સિટી સર્વેવાળાઓ રાહ જોઈ રહ્યા છે કે ક્યારે શાંતિ કુટિરની જેમ અમારું બિલ્ડિંગ આપોઆપ ઢળી પડે અને અમે પણ એની સાથે ખતમ થઈ જઈએ જેથી તેમનાં આ ખોટાં કામોનો ચિઠ્ઠો કોઈ ખોલે નહીં અને આપોઆપ આ જગ્યા સોમેન્દ્ર સેનગુપ્તાના નામે કાયમ માટે થઈ જાય. ત્રણ વાર તો અમારા કમ્પાઉન્ડમાં આગ પણ લાગી ચૂકી છે.’